Per tal de fomentar la mobilitat a peu pel centre de la ciutat, Sydney comença a implantar un sistema de senyalització per a vianants caracteritzat per la seva voluntat d'accessibilitat universal.
El centre de la ciutat de Sydney és ja a hores d'ara un espai amigable per als vianants.
S'estima que prop del 92% dels desplaçaments per la zona, de 26 km 2, es fan a peu.
Malgrat tot, la ciutat vol que encara més gent opti per aquesta modalitat, i és per això que des d'octubre de 2014 funciona a Sydney, en fase de prova pilot, un nou sistema de senyalització que pretén que tant els residents com els turistes, i també les persones amb alguna mena de problema visual o de mobilitat, es decantin per aquesta manera de moure's.
Tot plegat es recull a la Legible Sydney Wayfinding Strategy, un document que la ciutat va adoptar el desembre de 2012 i que com s'ha dit des de fa uns mesos ha començat a trobar reflex en la infraestructura a peu de carrer.
La dotació pressupostària de l'actuació és d'uns 5,7 milions d'euros, i l'ajuntament de la ciutat s'ha fixat un termini màxim de deu anys per completar l'aplicació de l'estratègia, cosa que implica la instal·lació de prop de 2.200 elements de mobiliari urbà dels diferents tipus que s'especifiquen més endavant.
La ruta pilot 1 va de Wynyard Park a Walsh Bay, al llarg dels carrers de York i de Kent, superant el pas soterrat del carrer de Kent.
Serveix per posar a prova els pilons, els senyals de bandera i els senyals de dit.
La ruta pilot 2 discorre al llarg del carrer de York, entre els carrers de Druit i de Margaret, i serveix per posar a prova els elements tàctils i Braille.
La clau de l'estratègia rau a potenciar la infraestructura de wayfinding, és a dir, a implantar elements orientats a facilitar al vianant la manera de trobar el recorregut.
Això implica que cal superar certs obstacles a la senyalització existent, com ara la manca de coherència entre diferents sistemes de senyalització, les informacions no actualitzades o la falta d'accessibilitat a la informació per a les persones amb alguna mena de problema visual o de mobilitat.
S'espera que la nova infraestructura de wayfinding serveixi per obtenir beneficis econòmics, potenciant el comerç de proximitat, així com ambientals, de salut i socials, afavorint l'autonomia i la seguretat de les persones amb algun tipus de discapacitat: en aquest sentit, cal assenyalar que la implantació del nou sistema ha comptat amb la col·laboració i l'assessoria d'organitzacions com Guide Dogs NSW i Vision Australia, en representació dels col·lectius de persones cegues o amb problemes visuals, per tal d'aconseguir coherència i previsibilitat en la ubicació dels elements Braille i tàctils, que resulten inútils si no se sap on trobar-los.
El nou sistema de senyalització de vianants de Sydney es basa en quatre principis bàsics: coherència, accessibilitat, sostenibilitat i llegibilitat urbana.
Pel que fa als elements d'infraestructura en què aquests principis troben reflex, són de diversos tipus:
Tots aquests elements comparteixen un ús coherent dels colors i dels gràfics, per tal de ser fàcilment identificables.
La inclusió del logotip de la ciutat de Sydney garanteix la qualitat de la informació que proporcionen.
La tipografia està optimitzada per a persones amb dificultats visuals.
La informació s'estructura de manera lògica per ser copsada ràpidament i fàcilment.
S'utilitzen símbols i pictogrames reconeguts universalment per orientar les persones que no parlen anglès.
La sostenibilitat de la infraestructura mateixa també es important, i s'ha optat per dissenys que faciliten el manteniment i garanteixen una vida útil llarga als diferents elements: en aquest sentit, cal dir que la senyalització presenta un disseny modular que possibilita la substitució dels elements més petits, com per exemple si cal actualitzar un mapa, sense que calgui reemplaçar tot el suport.
Senyal de dit, des d'on es poden prendre diferents recorreguts.
A la ruta pilot 1 hi ha setze senyals de dit i de bandera, al llarg d'1,5 quilòmetres.
N'hi ha tres d'instal·lats en proves al carrer de York, a la ruta pilot 1.
Indicador tàctil al pal d'un semàfor, al costat del botó, en caràcters de fàcil llegibilitat i en Braille.
A hores d'ara n'hi ha trenta-vuit, a la ruta pilot 2.
Dimensió social de la mobilitat, Reurbanització